Covid-19-statistieke: Minder as duisend nuwe gevalle(Argieffoto: Unsplash) Die getal nuwe Covid-19-gevalle, die positiwiteitskoers en die koers waarteen toetse vir die koronavirus gedoen word, daal steeds en daar is volgens die Nasionale Instituut vir Oordraagbare Siektes (Nios) ŉ volgehoue daling in nuwe gevalle in alle provinsies. Altesame 967 nuwe Covid-19-gevalle is aangemeld, wat die algehele getal laboratoriumbevestigde gevalle op 2 896 943 te staan bring. Die positiwiteitskoers staan op 5%. Altesame 2 760 093 mense het reeds van die virussiekte herstel. Volgens Nios is nog 51 Covid-19-verwante sterftes bevestig en tot dusver het 87 052 mense weens die virus gesterf. Meer as 17,5 miljoen toetse vir Covid-19 is reeds gedoen. Terwyl die syfers bly daal, het KwaZulu-Natal steeds die meeste nuwe gevalle (28%), gevolg deur die Oos-Kaap (17%), die Wes-Kaap (12%), die Vrystaat (10%), Gauteng, Noordwes en die Noord-Kaap (8% elk), Mpumalanga (7%) en Limpopo (1%). Die getal nuwe gevalle (967) is minder as ŉ dag tevore (1 634) en is ook laer as die gemiddelde getal nuwe gevalle per dag oor die vorige sewe dae (2 045). Daar is tans 49 798 aktiewe gevalle van die virus en nog 56 mense is landwyd in hospitale vir behandeling van Covid-19 opgeneem. In hierdie stadium word sowat 7 100 mense in hospitale vir die siekte behandel. Slegs 9 419 inentings teen Covid-19 is Sondag gedoen, wat die algehele syfer op sowat 16,8 miljoen te staan bring.